A BIZOTTSÁG 341/2006/EK RENDELETE
(2006. február 24.)
az 577/98/EK tanácsi rendeletnek megfelelően munkahelyi balesetekre és a munkával kapcsolatos egészségügyi problémákra vonatkozó 2007. évi ad hoc modul előírásainak elfogadásáról és a 384/2005/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre (1) és különösen annak 4. cikke (2) bekezdésére,
mivel:
(1)
Az 577/98/EK tanácsi rendelet által előírt, a munkaerő mintavételes felméréséhez kapcsolódó 2007-2009. évi ad hoc modulprogram elfogadásáról szóló, 2005. március 7-i 384/2005/EK bizottsági rendelet (2) magában foglal egy, a munkahelyi balesetekre és a munkával kapcsolatos egészségügyi problémákra vonatkozó ad hoc modult.
(2)
A 2002 és 2006 közötti új közösségi egészségügyi és munkavédelmi stratégiáról szóló, 2002. június 3-i 2002/C 161/01 tanácsi állásfoglalás (3) felkéri a Bizottságot és a tagállamokat arra, hogy gyorsítsák fel a munkahelyi balesetekről és a foglalkozási megbetegedésekről szóló statisztikák összehangolását annak érdekében, hogy összehasonlítható adatok álljanak rendelkezésre, amelyek lehetővé tennék az új közösségi stratégia keretében hozott intézkedések hatásának és hatékonyságának objektív értékelését.
(3)
A munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (4) előírja, hogy a munkáltatóknak jegyzéket kell vezetniük a három munkanapot meghaladó munkaképtelenséget okozó munkahelyi balesetekről, valamint a nemzeti jogszabályoknak és/vagy gyakorlatnak megfelelően jelentést kell készíteniük az illetékes hatóságok számára a munkavállalóik által elszenvedett munkahelyi balesetekről. A foglalkozási megbetegedések jegyzékéről szóló, 2003. szeptember 19-i 2003/670/EK ajánlásában (5) a Bizottság azt ajánlja a tagállamoknak, hogy jelentsenek minden egyes foglalkozási megbetegedést, valamint az erről szóló statisztikáikat fokozatosan hangolják össze az európai jegyzékkel a foglalkozási megbetegedésről szóló európai statisztikák harmonizált rendszerével kapcsolatban jelenleg folyó munkával összhangban. A 2002 és 2006 közötti új közösségi egészségügyi és munkavédelmi stratégiáról szóló, 2002. március 11-i bizottsági közlemény (6) kiemeli, hogy a statisztikai információknak nemcsak az elismert foglalkozási baleseteket, megbetegedéseket, azok okait és következményeit kell magukban foglalniuk, hanem egyes olyan számszerűsíthető, a munkahelyi környezethez kötődő elemeket is, amelyek a problémákat okozhatták. Olyan, újabban felmerülő jelenségekről is kell statisztikai adatokat szolgáltatni, mint a stressz által okozott panaszok, illetve az izom- és csontrendszeri betegségek.
(4)
A 384/2005/EK rendelet melléklete 1. szakaszában közzétett mintára vonatkozó előírásokat szintén naprakésszé kell tenni, annak biztosítása érdekében, hogy az ad hoc modul az elemzés számára rendelkezésre álló mintája a lehető leginkább reprezentatív legyen.
(5)
Az e rendeletben foglalt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
A 384/2005/EK rendelet melléklete 1. szakaszához szükséges, a munkahelyi balesetek és a munkával kapcsolatos egészségügyi problémákra vonatkozó ad hoc modul keretében 2007-ben összegyűjtendő információk részletes listája e rendelet mellékletében szerepel.
2. cikk
A 384/2005/EK rendelet mellékletének 1. szakaszában a „Minta” pont helyébe a következő lép:
„Minta: A minta célzott korcsoportja e modul esetén 15 éven felüli személyekből áll.”
3. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 24-én.